Nuo taisyklingos burnos priežiūros priklauso Jūsų dantų bei dantenų sveikata.
Gera burnos sveikata priklauso nuo:
Dantų valymosi laikas - dantis valytis būtina bent du kartus per dieną, ryte ir vakare, kadangi paprastai vieno valymosi metu nepavyksta pašalinti viso apnašo.
Valymosi trukmė - tam reikėtų paskirti bent dvi tris minutes.
Dantų šepetėlis - šepetėlis turėtų būti ne per minkštas (ultra soft), bet ir ne per kietas (hard), geriausia rinktis švelnų (soft) ar vidutinio kietumo (medium) šerelius. Šepetėlį keisti kas 2-3 mėnesius, jei persirgote infekcine liga (gripu, raudoniuke, vėjaraupiais) - iš karto.
Dantų pasta - danties kietųjų audinių atsistatymui ir ėduonies prevencijai būtinas fluoras. Suaugusiems reiktų atkreipti dėmesį, kad pastoje, kuria valosi dantis, būtų bent 1450 ppM fluoro (šį skaičių paprastai galima rasti ant dantų pastos pakuotės). Vaikams tinkamą dantų pastą rekomenduos gydytojas odontologas.
Valymosi judesiai - dantys turi būti valomi “šluojamuoju” judesiu, tai yra šepetėlis braukiamas nuo danties kaklelio ir dantenų link danties vainiko. Jei sudėtinga atlikti šiuos judesius, rekomenduojama dantis valytis sukamuoju judesiu.
Profesionali burnos higiena ir profilaktinės procedūros - bent kartą per metus ar kas pusę metų rekomenduojama apsilankyti pas gydytoją odontologą arba burnos higienistą profesionaliam dantų akmenų ir apnašo valymui, burnos sveikatos patikrinimui.